sukhrobnurali/uzbek-legal-corpus huggingface dataset:
IMPORT BOJ POShLINALARINI QOʻLLASh TARTIBI TOʻGʻRISIDA
(resolution, 1998-03-31)

Oʻzbekiston Respublikasi Prezidentining “Oʻzbekiston Respublikasida tashqi iqtisodiy faoliyatni yanada erkinlashtirish toʻgʻrisida”gi Farmonni bajarish yuzasidan, Oʻzbekiston Respublikasining xalqaro shartnomalariga muvofiq import (chetdan keltirish) boj poshlinalarini qoʻllashni tartibga solish maqsadida Vazirlar Mahkamasi qaror qiladi: 1. Import boj poshlinalari stavkalari joriy etilgan paytdan boshlab 1-ilovaga muvofiq mamlakatlar boj hududidan kelib chiqqan yuridik va jismoniy shaxslar tomonidan Oʻzbekiston Respublikasining boj hududiga keltirilgan tovarlardan boj poshlinalari olinmaydi. 2. Oʻzbekiston Respublikasi savdo-iqtisodiy munosabatlarda eng qulay shart-sharoitlar tartibini oʻrnatadigan mamlakatlar roʻyxati 2-ilovaga muvofiq maʼlumot uchun qabul qilinsin. 3. Oʻzbekiston Respublikasi Tashqi iqtisodiy aloqalar vazirligiga Tashqi ishlar vazirligi, Adliya vazirligi va Davlat soliq qoʻmitasi bilan birgalikda, imzolangan xalqaro shartnomalar asosida, 1 va 2-ilovalarga oʻzgartirish va qoʻshimchalar kiritish huquqi berilsin. 4. Oʻzbekiston Respublikasi Vazirlar Mahkamasining 1995-yil 25-iyuldagi 287-son qarori 3-bandining 3 xatboshi va 4-bandi oʻz kuchini yoʻqotgan deb hisoblansin. 1. Belarus Respublikasi 2. Gruziya Respublikasi 3. Qozogʻiston Respublikasi 4. Qirgʻiziston Respublikasi 5. Moldova Respublikasi 6. Rossiya Federatsiyasi 7. Turkmaniston* 8. Ukraina 1. Avstriya 2. Belgiya 3. Vengriya 4. Vyetnam 5. Germaniya 6. Gretsiya 7. Daniya 8. Hindiston 9. Buyuk Britaniya 10. Irlandiya 11. Ispaniya 12. Italiya 13. Koreya 14. Xitoy 15. Latviya 16. Litva 17. Lyuksemburg 18. Niderlandiya 19. Portugaliya 20. Pokiston 21. Polsha 22. Ruminiya 23. Slovakiya 24. AQSh 25. Turkiya 26. Finlandiya 27. Fransiya 28. Chexiya 29. Shveysariya 30. Shvetsiya 31. Estoniya 32. Yaponiya
RESPUBLIKA AHOLISINI QISHLOQ XOʻJALIGI HAYVONLARIDA UCHRAYDIGAN YUQUMLI KASALLIKLARDAN MUHOFAZA QILISH HAMDA GOʻSHT VA SUT MAHSULOTLARINI YETKAZIB BERISH VA SOTISH CHOGʻIDA VETERINARIYA-SANITARIYA TALABLARIGA RIOYA ETISH TOʻGʻRISIDA
(resolution, 2025-12-16)

Respublika aholisini qishloq xoʻjaligi hayvonlarida uchraydigan yuqumli kasalliklardan muhofaza qilish, mol soʻyish, sut va sut mahsulotlari tayyorlash va sotishni tashkil etishda veterinariya-sanitariya qoidalariga qatiy rioya qilinishini taʼminlash maqsadida Vazirlar Mahkamasi qaror qiladi: 1. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, Oʻzbekiston Respublikasi Veterinariya va chorvachilikni rivojlantirish davlat qoʻmitasi, “Oʻzbeksavdo”, “Oʻzgoʻshtsutsanoat”, “Oʻztayyorlovsavdo” uyushmalari va ularning boʻlinmalari, qayta ishlovchi korxonalar, fuqarolar yigʻini raislari: fuqarolar va fermerlarning mollari sanitariya talablariga toʻliq javob beradigan va mol soʻyish uchun ruxsatnomaga ega boʻlgan ixtisoslashtirilgan mol soʻyish korxonalari yoki sexlarida soʻyilishini tashkil etishni taʼminlasinlar; goʻsht veterinariya-sanitariya ekspertizasi oʻtkazilgandan keyingina soʻyilgan mol tanasiga maxsus muhr bosilgan holda korxonalarga va boshqa tashkilotlarga berilishi ustidan nazoratni kuchaytirsinlar; xoʻjaliklarda sogʻilgan, fermerlar va fuqarolar tomonidan sogʻib olingan sutni sut zavodlarida yoki sut qabul qilish punktlarida majburiy termik ishlovdan oʻtkazsinlar; sut savdo korxonalariga, maxsus isteʼmolchilarga va boshqa tashkilotlarga sifati toʻgʻrisida guvohnoma mavjud boʻlgan taqdirdagina yetkazib berilishini taʼminlasinlar. 2. Oʻzbekiston Respublikasi Sogʻliqni saqlash vazirligi huzuridagi Sanitariya-epidemiologik osoyishtalik va jamoat salomatligi qoʻmitasi, Ichki ishlar vazirligi va Oʻzbekiston Respublikasi Veterinariya va chorvachilikni rivojlantirish davlat qoʻmitasi barcha ishlab turgan va yangidan tashkil etilayotgan qushxonalarning ishlashi hamda mollar sanitariya talablariga toʻliq javob beradigan qushxonalarda soʻyilishiga maxsus ruxsatnoma berilishi ustidan doimiy nazorat oʻrnatsinlar. 1995-yil 20-oktabrdan boshlab barcha dehqon bozorlarida, shahar va qishloq doʻkonlarida majburiy tartibda veterinariya-sanitariya ekspertizasidan oʻtgan, soʻyilgan mol tanasiga maxsus muhr bosilgan goʻsht sotilishi taʼminlansin. Oldindan veterinariya koʻrigidan oʻtkazilmagan goʻsht sotilishi qatʼiyan taqiqlansin. 3. Oʻzbekiston Respublikasi Veterinariya va chorvachilikni rivojlantirish davlat qoʻmitasi veterinariya-sanitariya qoidalarini buzishga yoʻl qoʻyayotgan shaxslarni Oʻzbekiston Respublikasi qonun hujjatlarida belgilangan tartibda javobgarlikka tortsinlar. 4. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari oʻz hududlarida joylashgan barcha goʻsht va sut doʻkonlari va doʻkonchalari nazoratdan oʻtkazilishini hamda goʻsht va sut mahsulotlari veterinariya-sanitariya talablariga javob beradigan joylardagina sotilishini tashkil etsinlar. 5. Mazkur qarorning bajarilishini nazorat qilish Bosh vazirning birinchi oʻrinbosari I.H. Joʻrabekov zimmasiga yuklansin.
RESPUBLIKADA OZIQ-OVQAT SPIRTI IShLAB ChIQARIShNI KENGAYTIRISh TOʻGʻRISIDA
(resolution, 2021-02-22)

Respublika xalq xoʻjaligi ehtiyojlari uchun etil spirti ishlab chiqarishni koʻpaytirish va uni chet eldan xarid qilishni toʻxtatish maqsadida Vazirlar Mahkamasi qaror qiladi: 1. 1995-1996-yillarda Andijon va Yangiyoʻl biokimyo zavodlarida va “Qoʻqon” ishlab chiqarish birlashmasida banklarning kredit resurslari hisobidan har biri yiliga 0,915 mln dal spirt ishlab chiqaradigan liniyalar qurilishi amalga oshirilsin. 2. “Oʻzsanoatxoʻjalikqurilish” korporatsiyasi bosh pudratchi, Andijon biokimyo zavodi boʻyicha — Oʻzbekiston kimyoviy loyihalar ilmiy-tadqiqot instituti (Chirchiq shahri), “Qoʻqon” ishlab chiqarish birlashmasi boʻyicha — Oʻzbekiston kimyoviy loyihalar ilmiy-tadqiqot instituti va “2-giprooziqovqatsanoat” aksiyadorlik jamiyati (Moskva shahri) bosh loyihachilar etib belgilansin. 3. “Oʻzkimyosanoat” uyushmasi, Andijon biokimyo zavodi, “Qoʻqon” ishlab chiqarish birlashmasi, Yangiyoʻl biokimyo zavodi: Andijon va Qoʻqonda spirt ishlab chiqaruvchi korxonalar loyihalashtirilishini 1995-yil oxirigacha tugallasinlar; texnologik asbob-uskunalarga buyurtmalar berilishini va ularni yetkazib berishga kontraktlar tuzilishini 1995-yil oxirigacha taʼminlasinlar. 4. “Oʻzsanoatxoʻjalikqurilish” korporatsiyasi, “Oʻzmontajmaxsusqurilish” va “Oʻzkimyosanoat” uyushmalari 1996-yil oxirigacha Andijon va Qoʻqonda va 1996-yilning uchinchi choragida Yangiyoʻlda yiliga 0,915 mln dal etil spirti ishlab chiqaradigan quvvatlarni qurish va ishga tushirishni taʼminlasinlar. 5. Loyiha-smeta hujjatlari belgilangan tartibda tasdiqlangunga qadar obyektlarni loyihalash va qurish bir vaqtning oʻzida amalga oshirilishiga hamda ishlarga ish chizmalari va alohida smetalar boʻyicha haq toʻlashga ruxsat berilsin. 6. Pul-kredit siyosati boʻyicha respublika komissiyasi, Markaziy bank: 1995-1996-yillarda koʻrsatib oʻtilgan qurilishlarga ilovaga* muvofiq kredit resurslari ajratilishini nazarda tutsinlar; ajratilgan soʻm mablagʻlarining 345 mln soʻmga teng qismini asbob-uskunalar sotib olish uchun kontraktlarga muvofiq konvertirlasinlar hamda “Oʻzsanoatqurilishbank” bilan birgalikda qurilishlarga uzluksiz kredit berilishini taʼminlasinlar; spirt ishlab chiqaruvchi quvvatlar qurilishida kreditlardan foydalanganlik uchun foiz stavkalari undirishni obyektlar foydalanishga topshirilgandan keyin amalga oshirsinlar. 7. Andijon, Fargʻona va Toshkent viloyatlari hokimliklari spirt ishlab chiqaruvchi korxonalar qurilishini muntazam ravishda nazorat qilsinlar. 8. Mazkur qarorning bajarilishini nazorat qilish Bosh vazirning birinchi oʻrinbosari I.H. Joʻrabekov va Bosh vazirning oʻrinbosari R.R. Yunusov zimmasiga yuklansin.
“OʻZBEKINVEST” MILLIY SUGʻURTA KOMPANIYASINING USTAV FONDI MIQDORINI KOʻPAYTIRISh TOʻGʻRISIDA
(resolution, 1997-11-28)

“Oʻzbekinvest” Milliy sugʻurta kompaniyasining ichki va xalqaro sugʻurta bozorlaridagi faoliyatini kuchaytirish, moliyaviy imkoniyatlarini oshirish maqsadida, shuningdek uning Markaziy Osiyo mintaqasida nufuzli moliya muassasasi sifatida tan olinganligini nazarda tutib Vazirlar Mahkamasi qaror qiladi: 1. “Oʻzbekinvest” Milliy sugʻurta kompaniyasi Direktorlar kengashining kompaniya ustav fondini oʻz daromadlari hisobiga koʻpaytirish va uni milliy valyutada 50 mln soʻmgacha yetkazish toʻgʻrisidagi taklifi qabul qilinsin. 2. Vazirlar Mahkamasining “Oʻzbekiston Respublikasida investitsiyalarning sugʻurta himoyasini taʼminlashga oid chora-tadbirlar toʻgʻrisida” 1994-yil 13-apreldagi 206-son qaroriga quyidagi oʻzgartirishlar kiritilsin: 3-bandining birinchi xatboshida va “Oʻzbekinvest” Milliy sugʻurta kompaniyasi Ustavining 12-bandida “10 (oʻn) milliard milliy valyuta miqdorida” soʻzlari “50 million soʻm” soʻzlari bilan almashtirilsin; “Oʻzbekinvest” Milliy sugʻurta kompaniyasi Ustavining 12-bandi oxirgi gapdagi “respublika Hukumati” soʻzlaridan oldin “kompaniya Direktorlar kengashi taqdimi asosida” soʻzlari bilan toʻldirilsin.
PAXTA MAHSULOTINI SOTISh NARXLARI VA BUDJET BILAN OʻZARO HISOB-KITOBLAR TOʻGʻRISIDA
(resolution, 2003-09-29)

Paxta mahsulotini ishlab chiqaruvchilar va uni isteʼmol qiluvchilar (Tashqi iqtisodiy aloqalar vazirligi, “Oʻzulgurjibirjasavdo” uyushmasi, respublikadagi isteʼmolchilar) oʻrtasidagi, shuningdek ular va budjet oʻrtasidagi oʻzaro hisob-kitoblarni soddalashtirish maqsadida Vazirlar Mahkamasi qaror qiladi: 1. Belgilab qoʻyilsinki, 1995-yil hosili paxta mahsuloti “Oʻzdavpaxtasanoatsotish” uyushmasidan Tashqi iqtisodiy aloqalar vazirligining tashqi savdo tashkilotlari, “Oʻzulgurjibirjasavdo” uyushmasi va tolani qayta ishlovchi respublika isteʼmolchilari tomonidan preyskurant ulgurji-sotish narxlari boʻyicha sotib olinadi. Transport, boj, vositachilik va ekspeditorlik xarajatlari xaridorlar tomonidan preyskurant narxga qoʻshimcha ravishda toʻlanadi. 2. Tashqi iqtisodiy aloqalar vazirligining tashqi savdo tashkilotlari va “Oʻzulgurjibirjasavdo” uyushmasi tomonidan paxta mahsulotini respublikadan tashqariga sotish Liverpul birjasining jahon narxlari boʻyicha amalga oshiriladi. Moliya vazirligi Davlat soliq qoʻmitasi bilan birgalikda 2 hafta muddatda koʻrsatib oʻtilgan idoralarning budjet bilan oʻzaro hisob-kitob qilishi tartibini mazkur qarorga muvofiq qayta koʻrib chiqsin. 3. Oʻzbekiston Respublikasi Vazirlar Mahkamasining 1994-yil 13-sentabrdagi 461-son va 1994-yil 20-oktabrdagi 515-son qarorlari oʻz kuchini yoʻqotgan deb hisoblansin. 4. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.S. Hamidov zimmasiga yuklansin.
TOSHKENT DAVLAT UNIVERSITETIGA MIRZO ULUGʻBEK NOMINI BERISH TOʻGʻRISIDA
(resolution, 1995-09-14)

Vazirlar Mahkamasi qaror qiladi: Oʻzbekiston Respublikasi jamoatchiligi, ToshDU olimlari, professor va oʻqituvchilarining istaklarini inobatga olib, Toshkent davlat universitetiga Sharqning buyuk olimi va mutafakkiri Mirzo Ulugʻbek (Muhammad Taragʻay Ulugʻbek) nomi berilsin.
QURILAYOTGAN KORXONALAR VA BOShQA OBYEKTLAR DIREKSIYALARINI TAʼMINLAB TURISh, ShU JUMLADAN TEXNIK NAZORATI UChUN XARAJATLARNI BELGILASh
(other, 2008-04-12)

1. Qurilayotgan korxonalar va boshqa obyektlar direksiyalarini taʼminlab turish, shu jumladan texnik nazorati uchun xarajatlarini belgilash tartibi, loyihadagi (ish loyihalaridagi) umumiy moʻljaliy (smeta) hisoblaridagi qurilishning moʻljaliy (smeta) qiymatini belgilashdagi, qurilish moʻljaliy qiymati umumiy moʻljaliy qiymatlarining 1—9 boblariga mos boʻlgan taqdirda quyidagicha miqdorlarda qoʻllaniladi: 2. Belgilangan tartibda tashkil qilingan birlashgan direksiyalarni taʼminlab turish uchun xarajatlari miqdorlarini, ushbu maqsadlar uchun qurilishning moʻljaliy qiymatlarida koʻzda tutilgan umumiy mablagʻlar miqdorlaridan kelib chiqilgan holda belgilandi. Umumiy tarmoqlarning bosh quruvchisi boʻlgan — qurilayotgan korxonalar direksiyasini taʼminlab turish uchun xarajatlar miqdorlari korxona-bosh quruvchi va umumobyektlar tarmoqlari qurilish moʻljaliy qiymatlarining yaxlitlangan miqdorlaridan kelib chiqilgan holda belgilanadi. 3. Qurilayotgan korxonalar direksiyalari toʻgʻrisidagi nizomda koʻrsatilgan hollarda, buyurtmachining texnik nazoratini taʼminlab turish uchun xarajatlar qurilish qiymatining umumiy moʻljaliy hisoblarida koʻzda tutilgan xarjlar hisobiga kiritilishi mumkin, bunday holda qurilayotgan korxona direksiyasini taʼminlab turish uchun belgilangan xarjlar miqdorlarini 30 foizga kamaytiriladi. 4. Xarjlar miqdorlari qurilayotgan korxonalar va boshqa obyektlar direksiyalarini, shu jumladan texnik nazoratni ham meʼyoriy xarjlarda belgilangan qurilish olib borilishning barcha muddati davomida taʼminlab turish uchun moʻljallangan. 5. Xarjlar miqdorlarida uskunalar va maxsus ashyolarni montaj qilish va ishlatishga oid qabul qilib olish, saqlash va ixtiyoriga berish bilan bogʻliq xarajatlar inobatga olinmagan. Bu xarajatlar qurilish-montaj ishlari va uskunalarning moʻljaliy (smeta) qiymatlarida koʻzda tutilgan tayyorlash-ombor ishlari xarjlari hisobidan qoplanadi. 6. Xarajatlar miqdorlari 1995-yilning 1-mayidan boshlab qurila boshlaydigan qurilishlar loyihalari umumiy moʻljaliy (smeta) hisoblarida qoʻllaniladi. Qurilayotgan korxonalar va boshqa obyektlar direksiyalarini (texnik nazoratni) taʼminlab turish uchun xarajatlarning sarf qilinmagan qoldiqlari qayta hisoblanmaydi.
DAVLAT ARXITEKTURA VA QURILISh NAZORATI ORGANLARINI TAʼMINLAB TURISh UChUN XARJLAR MIQDORINI BELGILASh
(other, 2019-10-16)

Loyiha tashkilotlari va buyurtmachilar 1995-yil 1-maydan boshlab, Davarxitektqurilishnazorati amalga oshirish uchun umumiy moʻljaliy hisoblarning 1—9 boblari boʻyicha qurilishning moʻljaliy qiymatining 0,1 foiz miqdordagi xarjlarini koʻzda tutishlari lozim, ushbu xarjlar umumiy moʻljaliy hisoblarning (smetaning) 10 bobida aks ettiriladi. Buyurtmachilar obyektlarni qurilish-montaj ishlari bajarilayotgan joyda roʻyxatdan oʻtkazish (qayta oʻtkazish) chogʻida Davarxitektqurilish-nazorati organlari hisobiga, tegishli yilda bajarilishi lozim qurilish-montaj ishlari va roʻyxatdan oʻtkazish (qayta oʻtkazish) vaqtida amaldagi qiymatlardan kelib chiqib hisoblangan, ushbu organlarni taʼminlab turish uchun mablagʻlarning 25 foizini oʻtkazadilar. Navbatdagi toʻlovlar chorakma-chorak, har chorakning birinchi oyida bajariladi. Ushbu Tartib amalga kiritilguncha tasdiqlangan loyihalar boʻyicha Davarxitektqurilishnazorati organlarini taʼminlab turish uchun xarjlar qurilayotgan korxonalar direksiyalarini taʼminlab turish, shu jumladan texnik nazorat, mualliflik nazorati uchun moʻljallangan xarjlar evaziga qoplanadi. Favqulodda hollarda ular koʻzda tutilmagan ishlar va xarjlar uchun zaxiralardan qoplanishi ham mumkin. Ushbu modda boʻyicha mablagʻlar boʻlmagan hollarda, koʻzda tutilgan mablagʻlar buyurtmachining asosiy faoliyati boʻyicha mablagʻlari evaziga yoki boshqa mavjud moliya manbalari evaziga qoplanadi. Davarxitektqurilishnazorati organlari hisobiga oʻtkazilgan mablagʻlar doimiy va roʻyxatdan tashqari mulozimlar, tekshirish, mashvarat (konsultatsiya, maslahat), ekspertik xulosalari uchun jalb qilingan mutaxassislar maslahatlariga haq toʻlash; maxsus nazorat- oʻlchov qurollarini, asboblar bilan jihozlangan avtotransport xarid qilish va taʼminlab turish; xizmat xonalarini saqlab turish va ushbu organlar vazifalarini bajarishning oʻziga xos xususiyatlari, nazorati doirasidagi qurilish koʻlamlari va xususiyatlarini toʻla inobatga oladigan tasdiqlangan moʻljalnomalarga (smetalarga) muvofiq aloqa va devonxona (kanselyariya) buyumlari xarajatlari uchun sarflanadi. Oʻzga maqsadlar uchun sarflashga yoʻl qoʻyilmaydi. Yil oxiridagi pul mablagʻlari qoldigʻi musodara qilinmaydi va kelgusi yil ham ushbu maqsadlar uchun sarflanadi. Davarxitektqurilishnazorati organlarini taʼminlab turish uchun xarjlar miqdorini belgilashning taʼkidlangan tartibi, 1995-yilning mayidan boshlab tasdiqlangan loyihalar uchun amalga kiritiladi.
OʻZBEKISTON RESPUBLIKASI VAZIRLAR MAHKAMASINING 1994 YIL 23 IYuNDAGI 316-SON QARORI BILAN TASDIQLANGAN OʻZBEKISTON RESPUBLIKASI HUKUMATINING OʻZ KUChINI YOʻQOTGAN QARORLARI ROʻYXATIGA QOʻShIMChA KIRITISh TOʻGʻRISIDA
(resolution, 2022-07-22)

Vazirlar Mahkamasi qaror qiladi: Oʻzbekiston Respublikasi Vazirlar Mahkamasining “Fuqarolarning davlat pensiya taʼminoti toʻgʻrisida” Oʻzbekiston Respublikasi Qonuni qabul qilinishi munosabati bilan Oʻzbekiston Respublikasi Hukumatining qarorlarini oʻz kuchini yoʻqotgan deb hisoblash toʻgʻrisida” 1994-yil 23-iyundagi 316-son qarori bilan tasdiqlangan Oʻzbekiston Respublikasi Hukumatining oʻz kuchini yoʻqotgan qarorlari roʻyxati quyidagi mazmundagi bandlar bilan toʻldirilsin: “39. SSSR Ministrlar Sovetining “Shaxsiy pensiyalar toʻgʻrisidagi nizomni tasdiqlash haqida” 1977-yil 19-dekabrdagi 1128-son qarori yuzasidan Oʻzbekiston SSR Ministrlar Sovetining 1978-yil 14-yanvardagi 11-son qaroriga ilova qilingan Shaxsiy pensiyalar toʻgʻrisidagi nizomning I, II va III boʻlimlari. 40. Oʻzbekiston Respublikasi Vazirlar Mahkamasining “Oʻzbekiston Respublikasi Vazirlar Mahkamasi huzuridagi shaxsiy pensiyalar tayinlash boʻyicha komissiya tarkibi toʻgʻrisida” 1993-yil 7-fevraldagi 108-son qarori”.
1995 YIL IKKINChI YaRIM YILLIGIDA DAVLAT BUDJETI MABLAGʻLARI HISOBIGA AJRATILADIGAN KAPITAL QOʻYILMALAR LIMITLARI TOʻGʻRISIDA
(resolution, 2021-02-22)

1995-yil maqsadli dasturida nazarda tutilgan obyektlar qurilishini davom ettirish va ularning ishga tushirilishini taʼminlash maqsadida Vazirlar Mahkamasi qaror qiladi: 1. “Oʻzistiqbolstat” davlat qoʻmitasi va Oʻzbekiston Respublikasi Moliya vazirligining 1995-yil ikkinchi yarim yilligida Davlat budjeti mablagʻlari hisobiga vazirliklar, idoralar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklariga kapital qoʻyilmalarning qoʻshimcha limitlarini ajratish toʻgʻrisidagi takliflariga ilovaga* muvofiq rozilik berilsin. 2. Vazirliklar, idoralar, konsernlar, uyushmalar, korporatsiyalar, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, buyurtmachi korxonalar: ajratilayotgan mablagʻlarni birinchi navbatda qurilishi bitay deb qolgan obyektlarni qurib bitirishga yoʻllab, ulardan qatʼiy maqsadli foydalanilishi ustidan nazorat oʻrnatsinlar; quvvatlarning tasdiqlangan maqsadli dasturga muvofiq ishga tushirilishini taʼminlasinlar. 3. Oʻzbekiston Respublikasi Moliya vazirligi “Oʻzistiqbolstat” davlat qoʻmitasi va “Davarxitektqurilish” qoʻmitasi ishtirokida joriy yilning 9 oylik yakunlari boʻyicha pudratchi tashkilotlar va buyurtmachi korxonalar oʻrtasidagi hisob-kitoblar holatini, qurilish ishlari qiymatining asosli shakllantirilganligini ham tekshirsin. Narxlarning indekslari sunʼiy ravishda oshirilgan hollar aniqlanganda materiallar aybdorlarni javobgarlikka tortish uchun maʼmuriy organlarga oshirilsin. 4. “Oʻzistiqbolstat” davlat qoʻmitasi, “Davarxitektqurilish” qoʻmitasi manfaatdor vazirliklar va idoralar, mablagʻ bilan taʼminlovchi banklar bilan birgalikda qurilishda pudrat ishlari bozorini mumkin qadar kengaytirish va takomillashtirish, kontrakt tizimi rolini kuchaytirish, shartnoma majburiyatlarini bajarishda investitsiya jarayoni ishtirokchilari masʼuliyatini oshirishning amaliy chora-tadbirlarini koʻrsinlar. Koʻrilgan chora-tadbirlar toʻgʻrisida shu yilning dekabr oyida Vazirlar Mahkamasiga axborot bersinlar. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari R.R. Yunusov va B.S. Hamidov zimmasiga yuklansin.
XORIJIY SARMOYaLAR BOʻYIChA AGENTLIK FAOLIYATINI TAShKIL ETISh TOʻGʻRISIDA
(resolution, 1999-03-31)

Oʻzbekiston Respublikasi Prezidentining “Xorijiy sarmoyalar boʻyicha Agentlikni tashkil qilish toʻgʻrisida”gi Farmonini ijro etish yuzasidan Vazirlar Mahkamasi qaror qiladi: 1. Xorijiy sarmoyalar boʻyicha Agentlikning tashkiliy tuzilmasiga 1-ilovaga muvofiq rozilik berilsin. 3. Xorijiy sarmoyalar boʻyicha Agentlikka bir oy muddatda Agentlik Ustavini ishlab chiqish va qonunchilikda belgilangan tartibda davlat roʻyxatidan oʻtish tavsiya etilsin. 4. Davlat mulki qoʻmitasi xorijiy sarmoyalar boʻyicha Agentlik faoliyatini tashkiliy-texnik taʼminlash uchun 1,0 mln soʻm ajratsin. Moliya vazirligi xorijiy sarmoyalar boʻyicha Agentlikka uch yil davomida uning faoliyatini qoʻllab-quvvatlash, shuningdek telefon soʻzlashuvlari haqini toʻlash va ikkita xizmat avtomobili xarajatlari uchun har yili milliy valyutada 30 ming AQSh dollariga teng boʻlgan summa ajratishni nazarda tutsin. 5. Maʼlumot uchun qabul qilinsinki: xorijiy sarmoyalar boʻyicha Agentlikning dastlabki uch yil davomida faoliyat koʻrsatishi Oʻzbekiston Respublikasi Hukumati tomonidan ajratiladigan mablagʻlar hisobiga hamda investitsiyalarga koʻmaklashish Xizmatini tashkil etish boʻyicha texnikaviy koʻmaklashish loyihasi bilan belgilangan BMT rivojlanish Dasturi mablagʻlari hisobiga amalga oshiriladi; uch yil oʻtgandan keyin xorijiy sarmoyalar boʻyicha Agentlik faoliyatini mablagʻ bilan taʼminlash Agentlik Ustavida belgilangan doirada uning oʻz faoliyati mablagʻlari hisobidan, shuningdek chet mamlakatlar bilan investitsiya hamkorligini kengaytirishdan manfaatdor boʻlgan korxonalar va firmalarning, banklar va boshqa tashkilotlarning, shu jumladan xorijiy korxonalar va firmalar, banklar va boshqa tashkilotlarning badallari hisobidan amalga oshiriladi. 6. Aloqa vazirligi xorijiy sarmoyalar boʻyicha Agentlik buyurtmanomalari boʻyicha uning ofisi uchun zarur boʻlgan miqdorda telefon liniyalari, shu jumladan xalqaro va hukumat ATSi telefoni liniyalari ajratishni nazarda tutsin. 7. Xorijiy sarmoyalar boʻyicha Agentlik ijara toʻlovi undirilmasdan “Oʻzistiqbolstat” davlat qoʻmitasining Toshkent shahar, Oʻzbekiston koʻchasi, 45a-uydagi binosiga vaqtincha joylashtirilsin. 8. Toshkent shahar hokimligi bir oy muddatda xorijiy sarmoyalar boʻyicha Agentlikni joylashtirish uchun shaharning markaziy qismidan tegishli bino ajratsin va uni tekinga bersin. 9. Agentlik Hukumat qarorlari yuborilishi shart boʻlgan tashkilotlar roʻyxatiga kiritilsin. 10. Vazirlar Mahkamasining 1994-yil 5-iyuldagi 345-son qarori oʻz kuchini yoʻqotgan deb hisoblansin. 11. Mazkur qarorning bajarilishini nazorat qilish Oʻzbekiston Respublikasi Bosh vazirining tegishli oʻrinbosarlari zimmasiga yuklansin. Bosh direktor Bosh direktor oʻrinbosari Investitsiya muhitini tahlil qilish sektori (5 kishi) Investitsiya loyihalarini qoʻllab-quvvatlash sektori (5 kishi) Axborot va oʻqitish sektori (5 kishi) Buxgalteriya (2 kishi) Texnik xodimlar [4 kishi) Qisqa muddatli va uzoq muddatli kontraktlar boʻyicha jalb qilinadigan xalqaro ekspertlar